Kansanedustaja Jyrki Kasvi (vihr.) ehdottaa uudenlaisen oluen tuomista markkinoille osana alkoholilain uudistusta. Kasvin mielestä keskiolutta miedompi olut voisi vähentää suomalaisten alkoholinkulutusta.

Kasvi arvostelee Suomen alkoholikeskustelua siitä, että ”viime viikkojen alkoholilakikeskustelu on syönyt eduskunnasta ja mediasta poliittisen hapen”.

–Aivan kuin Suomessa ja maailmalla ei olisi muita tärkeitä asioita. Entä jos olisimme käyttäneet yhtä paljon aikaa ja poliittista pääomaa tämän aikakauden suuriin haasteisiin, kuin tähän 0,8 tilavuusprosenttiyksikön veivaamiseen, Kasvi kirjoittaa Puheenvuoron blogissaan.

Alkoholilakia on sorvattu eduskunnassa vuosikaudet, eikä prosenttirajan korotuksesta löytynyt sopua vieläkään. Niinpä kaikki kansanedustajat saavat äänestää korotuksesta omatuntonsa mukaan. Äänestyksestä odotetaan tiukkaa.

Kasvin mielestä koko alkoholilaki on jäänyt keskioluen panttivangiksi. Hän vastustaa prosenttirajan korotusta, mutta haluaa korvata ”karmean makuiset limukiljut ruokakaupoissa hyvältä maistuvilla limuviinoilla”. Hän pelkää, että osa kuluttajista palaisi juomaan keskioluen asemesta A-olutta, jos ne olisivat ruokakaupassa samalla hyllyllä, mutta lnkeron osalta tilanne olisi toinen.

–Jos juomakelpoista lonkeroa ei tarvitsisi hakea Alkosta, moni lonkeron ystävä saattaisi tyytyä ruokakaupan miedompaan limulonkeroon. Alkosta kun tarttuu helposti mukaan nimenomaan sitä 7,5 tilavuusprosenttiyksikön vahvaa lonkeroa – ja se ei ole enää mitään limuviinaa.

Kasvi kuvailee lapsuuttaan, kun A-olutta haettiin kauempaa suuria määriä kerralla, kunnes keskiolut tuli kyläkauppaan ja hamstraaminen loppui. Hän huomauttaa, että jos pahan maun uskottaisiin oikeasti vähentävän vaaralliseksi sisäistettyä alkoholin käyttöä, vaadittaisiin ”etikan lisäämistä omiin kuohuviineihimme ja tärpättiä IPAamme”.

– Onhan se käymisteitse valmistetun lonkeron maku kitkeränhapan nostalgiatrippi 70-luvulle, kun greippimehuun laitettiin hiivaa ja jätettiin käymään. Mutta ei sitä kiljua pidä ihmisille juottaa.

–Itse asiassa valmistustapavaatimuksen poistaminen voi tehdä lonkerokulttuurille saman kuin keskioluen vapauttaminen teki olutkulttuurille. Siihen astihan juotiin sekä kotona että ravintolassa aina IV-veroluokan A-olutta.

Kasvi tekee uuden ehdotuksen, joka hänen mielestään voisi oikeasti vähentää suomalaisten alkoholin kulutusta.

–Yksi harkinnan arvoinen vaihtoehto olisi keskiolutta miedomman, ns. 2. veroluokan oluen tuominen markkinoille ja sen keskiolutta merkittävästi kevyempi verotus. Halvempi hinta voisi kannustaa osan sauna-, grilli-, haravointi-, talkoo- ja jano-oluiden ostajista vähemmän alkoholia sisältävään vaihtoehtoon, Kasvi ehdottaa.

–Toiseksi muuttaisin alkoholiverotuksen painotusta. Vuosina 2004, 2008, 2009, 2012 ja 2014 tehtyjen veromuutosten yhteisvaikutuksena väkevien verotus on laskenut ja viinien noussut, rajusti. Sen sijaan oluen verotus on noussut vain hieman. Ilmeisesti Suomesta ei haluta viini- vaan viinamaa.

Lue myös:

Uusi huoli alkoholilaista: 5,5 % loisi ruokakauppaan ulkomaisen oluen markkinat?

Kanta vaihtui – kääntyikö takki? Touko Aalto paljastaa alkoholilinjansa

Alkoholilaki: Eduskunnassa syytettiin vihreitä joista moni vaihtoi kantansa täysin

Näkökulma: Tässä teille viinalaskelma, hyvät kansanedustajat

Alkoholivääntö alkaa viimein eduskunnassa – Keskustalainen haluaa nyt viinit ruokakauppaan